የኦሮሞ ህዝብ ከሌላው የኢትዮጵያ ሕዝብ ጋር፣በኢትዮጵያ ሃገራዊ ግንባታም ሆነ እድገት ፣እንዲሁምለረጅም ጊዜ ነጻነቷን ጠብቃ እንድትኖር ያደረገውን አኩሪ ተጋድሎ ትክክለኛ ስፍራውን እንዲይዝ በማድረግ ላይ ያሉት አካሄድ ነው።ሻአቢያ የራሱ የሆነ ነጻ ሀገር ለመመስረት ባካሄደው ትግል ለፕሮፓጋንዳ ፍጆታ ፈጥሮት የነበረው ኢ -ታሪካዊ ትርክት፣ ማለትም የኤርትራ ህዝብ ከኢትዮጵያ ሕዝብ ጋር ምንም አይነት ታሪካዊ ግንኙነትእንዳልነበረው ፣ አለ የሚባልም ከሆነ በቅኝ ገዢና ተገዥ መሃል ያለ ነው የሚል ሕያው ታሪክን በአፍጢሙ የደፋ ትርክት ነበር። ይሄን ታሪካዊ ክህደት ተአማኒ ለማድረግም፣ የብዙ ሺ አመታት ታሪክ ያላትን ኢትዮጵያ ትላንት የተፈጠረችና የመቶ ዓመት እድሜ ያላት ናት የሚል በፍጹም ቅጥፈት ላይ የተመሰረተ የፕሮፓጋንዳ ዘመቻ በማካሄድ በርካታ የብሄር ድርጅቶችን ለማወናበድ በቅቶ ነበር። በጉርአ ፣ጉንደትና ሰዓጢ፣ ኢትዮጵያን ከወራሪ የታደጉ ጀግና ኢትዮጵያውያን የልጅ ልጆች የሆኑት ህወሃቶች የዚህ ኢ -ታሪካዊ ፕሮፓጋንዳ ሰለባ በመሆን ወንድማማች ህዝብ ከመለያየት አልፎ፣ መቶ ሚልዮን ህዝብ ወደብ አልባ አድርጎ እስቀማስቀረት የደረሰ ታሪካዊ ስህተት እንዲፈጽሙ አድርጓቸዋል። እርግጥ ቀድመው የህወሃት የፖለቲካና የውትድርና ባለስልጣናት (ስዬ፣ጻድቃን፣አበበ ተ/ሃይማኖትና በተለይ ገብሩ አስራት)ድርጅቱ ውስጥ በነበሩበት ወቅት የሰሩትን ታሪካዊ ስህተት የተቀበሉና እርምት ለማድረግ የሞከሩ ቢሆንም፣ ህወሃት ግን አስካሁንም ድረስ ይሄንን ስህተቱን ተቀብሎ ሃላፊነት ሲወስድ አይታይም። ኦነግም ሆነ ሌሎች የኦሮሞ ብሔርተኞች (አንዳንዶቹ አሁንም ድረስ ) የዚህ የሻእቢያ ኢ -ታሪካዊ ትርክት ምርኮኛ በመሆን፣ የ ኦሮሞ ህዝብ ኢትዮጵያን በመገንባትም ሆነ ለረጅም ጊዜ አንድነቷን ለመጠበቅ በተደረገው ትግል የነበረውን ወሳኝ ሚና በመካድ፣ ልክ እንደ ሻእቢያ ከኢትዮጵያ ጋር ያለን ግንኙነት በቅኝ ገዢና ተገዥ መሃል ያለ ነውና የሚቛጨውም ነጻ ኦሮሚያን በመመስረት ነው የሚል አካሄድ ብዙ ዕዳ አስከፍሎናል።የነለማ ቡድን ይሄንን ከታሪክ ጋር ፈጽሞ የማይገጥም አካሄድ በመናድ የኦሮሞ ህዝብ የ ኢትዮጵያን ሃገራዊ ማንነት ለመገንባትም ሆነ እስካሁንም ነጻነቷን አስከብራ ለመቆየትና ለወደፊትም ለምታደርገው ጉዞ፣ የኦሮሞ ሕዝብ የነበረውንና ለወደፊትም የሚኖረውን ሚና በሚገባ ያገናዘበ ፣ በድፍረትና በሙሉ ልብ የሚያቀርቡት አመለካከትና ትንተና ለኢትዮጵያ ሕዝብ አብሮነትና የነጻነት ትግል ትልቅ አስተዋጽዖ አለው። በመጨረሻም ያለፈውን ዓመት የነለማ ቡድንን አካሄድ ስናጤን፣ኦህዴድ የኢህአዴግ አካል መሆኑን ተገንዝበን፣ ሊያደርግ የሚችለው እንቅስቃሴም ዉሱን መሆኑን፣ዉሱንም ሆኖ ግን ለፍትህ ለነጻነትና ለዴሞክራሲ ለሚደረገው ትግል ጠቃሚ መሆኑን ታሳቢ በማድረግ እስካሁን ለወሰዷቸው ገንቢ እርምጃዎች እውቅና ሊሰጣቸውና ሊበረታቱ ይገባል የሚል እምነት አለኝ።የወሰዷቸው ገንቢ እርምጃዎች ደግሞ ያለ ሰፊው ሕዝብ እንቅስቃሴና ግፊት የማይታሰብ በመሆኑ የህዝቡ ትግል ቀጣይነት እንዲኖረው እነሱም ወደዃላ እንዳይሉ ሁላችንም እንደየ አቅማችን ብናግዝ የተሻለው አማራጭ ነው የሚል እምነት አለኝ።
